范成大
病中不复问节序，四遇重阳，既不能登高，又
四时变迁翻覆手，百卉于人亦何有？
骚客颠诗亦狂酒，强惜黄花爱重九。
少年习气似陶公，采采金英满衣袖。
携壶木末最关情，欹帽风前几搔首。
馋吻偏怜粽栗香，新衣不管囊萸臭。
贪将节物趁遨头，肯向宾筵称病叟。
如今衰飒悟空华，现在去来飞电走。
登临旧迹如梦断，觞咏故人多骨朽。
百年长短随隙驹，万化陈新直篘狗。
不堪把玩堪一笑，安用岁时歌拊缶。
家人亦复探新篘，插花洗醆为翁寿。
蒲团困坐眼慵开，莫把故情看老丑。
挽须儿女太痴生，更问今年有诗否。